РЕГЛАМЕНТ (ЕС) 2015/538 НА КОМИСИЯТА
от 31 март 2015 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на бензоена киселина - бензоати (Е 210-213) за сварени скариди в саламура
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките, одобрени за употреба в храни, и условията за тяхната употреба.
(2)
Посоченият списък може да бъде актуализиран в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
(3)
Датската асоциация за морска храна представи искане за изменение на списъка на Съюза на добавките в храните, за да се увеличи максималната разрешена граница на употреба на бензоена киселина - бензоати (Е 210-213) в сварени скариди в саламура.
(4)
В приложение II към Регламент (ЕО) № 1333/2008 максимално допустимите граници за употребата на сорбинова киселина - сорбати и бензоена киселина - бензоати (Е 200-213) са установени на 2 000 mg/kg в полуконсервирани рибни продукти и продукти от рибарството, включително ракообразни, мекотели, сурими, рибна паста и паста от ракообразни; сварени ракообразни и мекотели. В сварени ракообразни и мекотели общата максимално допустима граница за бензоена киселина - бензоати (E 210-213) обаче е 1 000 mg/kg.
(5)
Тези максимално допустими граници в сварени скариди и скариди в саламура с рН от 5,6 до 5,7 следва да бъдат достатъчни, за да възпрепятстват растежа на Listeria monocytogenes при температура на охлаждане между 5 и 8 °C. Дори незначителни изменения в показателите за съхранение могат да доведат до растеж на Listeria monocytogenes. В Датския технологичен университет е разработен прогнозен математически метод за определяне на необходимата граница за бензоена киселина - бензоати (E 210-213) (3). Според този метод границата от 1 000 mg/kg за E 210-213 не е достатъчна, за да се предотврати растежът на Listeria monocytogenes в скариди в саламура при рН 5,8. И от модела, и от изпитванията стана ясно, че за да се предотврати растежът на Listeria monocytogenes в такива скариди, оптималното съчетание на бензоена киселина - бензоати (E 210-213) и сорбинова киселина - сорбати (E 200-203) е съответно 1 500 mg/kg и 500 mg/kg.
(6)
В своя доклад от 2012 г. за тенденциите и източниците на зоонози, причинителите на зоонози и огнищата на токсични инфекции от хранителен произход (4) Европейският орган за безопасност на храните („Органът“) заключи, че броят на случаите на листериоза при човека леко се е увеличил в сравнение с 2011 г., а през 2012 г. има 1 642 потвърдени случая при човека. В Съюза бе отчетена статистически значима тенденция за периода 2008-2012 г., макар и с бавно увеличение и със сезонен характер. Както и през предишни години, при тези случаи беше отчетена висока смъртност (17,8 %). През 2012 г. в 18 държави членки се съобщава общо за 198 смъртни случая, причинени от листериоза - най-високия брой смъртни случаи, докладвани от 2006 г. насам. В редки случаи са установени стойности на Listeria monocytogenes над нормативно определената граница за безопасност при готови за консумация храни в обектите за търговия на дребно. Пробите, които надвишават тази граница, най-често са от рибни продукти.
(7)
В Доклад на Комисията относно приема на добавки в диетичните храни в Европейския съюз (5) бе направено заключението, че експозицията на бензоена киселина - бензоати би могла да достигне 96 % от ДДД (допустимата дневна доза) за малки деца и 84 % - за възрастни, при употреба на стойности, равни на максимално допустимите граници. Към съответния момент бе определена максимална граница за сварени скариди от 2 000 mg/kg сорбинова киселина - сорбати в съчетание с бензоена киселина - бензоати. Тази граница бе преразгледана с Директива 2006/52/ЕО на Европейския парламент и на Съвета (6), когато обхватът на разрешението бе разширен така, че да обхваща всички сварени ракообразни и мекотели, но с максимална граница от 1 000 mg/kg за бензоена киселина - бензоати. Поради това се очаква, че увеличението на тази граница до 1 500 mg/kg само за сварени скариди в саламура няма да доведе до допълнителна експозиция, която би пораждала опасения за безопасността.
(8)
В съответствие с член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност актуализацията да има отражение върху човешкото здраве. Тъй като разрешаването на употребата на бензоена киселина - бензоати (E 210-213) в сварени скариди, консервирани в саламура, представлява актуализация на посочения списък, при която не съществува вероятност това да има отражение върху човешкото здраве, не е необходимо да се изиска становището на Европейския орган за безопасност на храните.
(9)
Поради това приложение II към Регламент (ЕО) № 1333/2008 следва да бъде съответно изменено.
(10)
Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от момента на влизане в сила на настоящия регламент.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 31 март 2015 година.